LIETUVOS BANKO FINANSINIŲ PASLAUGŲ IR RINKŲ PRIEŽIŪROS DEPARTAMENTAS
Adresatams pagal sąrašą Siunčiama per TAIS	Nr.
DĖL LIETUVOS BANKO VALDYBOS NUTARIMŲ PROJEKTŲ DERINIMO

Lietuvos bankas parengė ir teikia derinti Lietuvos banko valdybos 2016 m. sausio 28 d. nutarimo Nr. 03-17 „Dėl Viešojo vartojimo kredito davėjų sąrašo ir viešojo tarpusavio skolinimo platformos operatorių sąrašo tvarkymo taisyklių, Viešųjų vartojimo kredito tarpininkų sąrašų tvarkymo taisyklių patvirtinimo“ pakeitimo projektą, kuriuo keičiamos nurodytu nutarimu patvirtintos Viešojo vartojimo kredito davėjų sąrašo ir viešojo tarpusavio skolinimo platformos operatorių sąrašo tvarkymo taisyklės, ir Lietuvos banko valdybos 2016 m. gruodžio 13 d. nutarimo Nr. 03-181 „Dėl Viešojo kredito davėjų sąrašo ir viešojo tarpusavio skolinimo platformos operatorių, veikiančių pagal Lietuvos Respublikos su nekilnojamuoju turtu susijusio kredito įstatymą, sąrašo tvarkymo taisyklių patvirtinimo“ pakeitimo projektą, kuriuo keičiamos nurodytu nutarimu patvirtintos Viešojo kredito davėjų sąrašo ir viešojo tarpusavio skolinimo platformos operatorių, veikiančių pagal Lietuvos Respublikos su nekilnojamuoju turtu susijusio kredito įstatymą, sąrašo tvarkymo taisyklės (toliau kartu – Nutarimų projektai).

Nutarimų projektų tikslas – asmenų įrašymo į viešuosius sąrašus proceso optimizavimas, t. y. siūlomais pakeitimais siekiama optimizuoti asmenų, kurie siekia būti įrašytais į Lietuvos banko tvarkomus viešąjį vartojimo kredito davėjų sąrašą, viešąjį tarpusavio skolinimo platformos operatorių sąrašą, viešąjį kredito davėjų sąrašą bei viešąjį tarpusavio skolinimo platformos operatorių, veikiančių pagal Lietuvos Respublikos su nekilnojamuoju turtu susijusio kredito įstatymą, sąrašą (toliau – pareiškėjai) prašymų nagrinėjimo procedūras.

Atsižvelgiant į tai, kad vartojimo kredito davėjai, kredito davėjai bei tarpusavio skolinimo platformos operatoriai turi esminę pareigą atlikti vartojimo kredito gavėjo, kredito gavėjo kreditingumo vertinimą ir šia pareiga siekiama apsaugoti vartotojus nuo pernelyg didelio įsiskolinimo bei nemokumo rizikos, priėmus Nutarimų projektais siūlomus pakeitimus, jau pirmoje įrašymo į viešuosius sąrašus (t. y. prašymų teikimo) stadijoje pareiškėjų bus prašoma kartu su kitais, teisės aktuose nurodytais dokumentais, pateikti ne tik pareiškėjų patvirtintas vartojimo kredito gavėjų kreditingumo vertinimo taisykles arba kredito gavėjų kreditingumo vertinimo ir atsakingojo skolinimo taisykles, bet ir su šiuo reikalavimu susijusią informaciją apie minėtų taisyklių nuostatas, jų atitiktį teisės aktų, reglamentuojančių vartojimo kredito gavėjų, kredito gavėjų kreditingumo vertinimą ir atsakingąjį skolinimą, nustatytiems reikalavimams.

Priėmus Nutarimų projektais siūlomus pakeitimus, pareiškėjai Lietuvos bankui taip pat turės pateikti informaciją apie planuojamas veiklos apimtis per 6 mėnesius nuo įrašymo į atitinkamą viešąjį sąrašą dienos, pareiškėjo parengtos ir patvirtintos paraiškos ar kito dokumento, kuriame iš vartojimo kredito gavėjo, kredito gavėjo surenkama kreditingumo vertinimui atlikti reikalinga informacija, formą, o pareiškėjai, kurie pateiks prašymus juos įrašyti į viešąjį vartojimo kredito davėjų sąrašą – taip pat ir informaciją apie planuojamus teikti vartojimo kreditus (vartojimo kredito sutarčių rūšis). Platesnio spektro informacijos pateikimas leistų Lietuvos banko specialistams dar pirmame prašymo nagrinėjimo etape visapusiškai įvertinti prašymo turinį ir identifikuoti potencialius trūkumus, o pareiškėjams – efektyviau šiuos trūkumus pašalinti.

Pirmiau nurodytos informacijos poreikis dar pirmame minėtų prašymų nagrinėjimo etape nustatytas remiantis ilgalaike Lietuvos banko prašymų nagrinėjimo praktika. Kiti Nutarimų projektais siūlomi pakeitimai yra redakcinio pobūdžio.

Nutarimų projektus parengė Lietuvos banko Finansinių paslaugų ir rinkų priežiūros departamento Kredito ir draudimo paslaugų priežiūros skyriaus specialistai. Iškilus klausimams, prašome kreiptis į Lietuvos banko Finansinių paslaugų ir rinkų priežiūros departamento Kredito ir draudimo paslaugų priežiūros skyriaus vyriausiąją teisininkę Rimtę Andriukaitienę, tel. +370 660 30 073, el. p. RAndriukaitiene@lb.lt.

Nutarimų projektai skelbiami Lietuvos Respublikos Seimo kanceliarijos teisės aktų informacinėje sistemoje (toliau – TAIS).

Prašome pastabas ir pasiūlymus dėl Nutarimų projektų Lietuvos bankui pateikti per TAIS arba elektroniniu paštu RAndriukaitiene@lb.lt iki 2023 m. sausio 27 d.

PRIDEDAMA:

1. Lietuvos banko valdybos 2016 m. sausio 28 d. nutarimo Nr. 03-17 „Dėl Viešojo vartojimo kredito davėjų sąrašo ir viešojo tarpusavio skolinimo platformos operatorių sąrašo tvarkymo taisyklių, Viešųjų vartojimo kredito tarpininkų sąrašų tvarkymo taisyklių patvirtinimo“ pakeitimo projektas, 10 lapų;

2. Lietuvos banko valdybos 2016 m. sausio 28 d. nutarimo Nr. 03-17 „Dėl Viešojo vartojimo kredito davėjų sąrašo ir viešojo tarpusavio skolinimo platformos operatorių sąrašo tvarkymo taisyklių, Viešųjų vartojimo kredito tarpininkų sąrašų tvarkymo taisyklių patvirtinimo“ pakeitimo projekto lyginamasis variantas, 11 lapų;

3. Lietuvos banko valdybos 2016 m. gruodžio 13 d. nutarimo Nr. 03-181 „Dėl Viešojo kredito davėjų sąrašo ir viešojo tarpusavio skolinimo platformos operatorių, veikiančių pagal Lietuvos Respublikos su nekilnojamuoju turtu susijusio kredito įstatymą, sąrašo tvarkymo taisyklių patvirtinimo“ pakeitimo projektas, 10 lapų;

4. Lietuvos banko valdybos 2016 m. gruodžio 13 d. nutarimo Nr. 03-181 „Dėl Viešojo kredito davėjų sąrašo ir viešojo tarpusavio skolinimo platformos operatorių, veikiančių pagal Lietuvos Respublikos su nekilnojamuoju turtu susijusio kredito įstatymą, sąrašo tvarkymo taisyklių patvirtinimo“ pakeitimo projekto lyginamasis variantas, 11 lapų.

Rimtė Andriukaitienė, tel. +370 660 30073, el. p. RAndriukaitiene@lb.lt